 **РЕПУБЛИКА БЪЛГАРИЯ**

Министерство на здравеопазването

Главен държавен здравен инспектор



**ДО**

**Д-Р СТОЙЧО КАЦАРОВ**

**МИНИСТЪР НА ЗДРАВЕОПАЗВАНЕТО**

**ДОКЛАД**

**от**

**доц. д-р Ангел Кунчев, дм, главен държавен здравен инспектор**

**Относно:** въвеждане на временни противоепидемични мерки на територията на страната по време на удължената с Решение № 855 на Министерския съвет от 25 ноември 2020 г. до 31 август 2021 г. извънредната епидемична обстановка

**УВАЖАЕМИ ГОСПОДИН МИНИСТЪР,**

Към момента се отчита интензивно разпространение на COVID-19 в страната. Общата заболяемост, изчислена на база 14 дни е 157,52 на 100 000 население, с ясна тенденция за покачване. Нараства броя на хоспитализираните и на починалите от COVID-19, като за 18.08.2021 г. 12,18% (169) от новозаразените са хоспитализирани, а броят на починалите е 1,15% (16) от броя на новите случаи на COVID-19.

На територията на страната 14-дневната заболяемост варира от 72,6 на 100 000 в област Видин до 233,1 на 100 000 в област Бургас. Засегнати са всички възрастови групи, като най-висок ръст на новозаразените лица се наблюдава при децата и младите хора.

В тази връзка е необходимо да се предприемат неотложни мерки за ограничаване на епидемичния процес, насочени към прекъсване механизма на предаване на инфекцията и намаляване на броя на възприемчивите лица.

Предвид гореизложеното, предлагам да се въведат следните противоепидемични мерки на територията на страната в най-кратки срокове:

1. Осъществяване на стриктен контрол по отношение носене на защитни маски на закрито и при струпване на открито, в т.ч. и от работодателите и органите по назначаване по отношение на работещи във всички професионални сфери.

2. Въвеждане на работа в дистанционна форма, за работни колективи, при които е възможно и не са го направили, при допускане на най-много 50% от персонала в присъствена форма. Същото е относимо и към администрациите в страната, за които следва да се осигури плаващо работно време, с различно начало на работния ден с цел намалява натоварването на градския транспорт в пиковите часове.

3. С оглед осигуряване на безопасна среда за провеждането на различни образователни, обучителни, обществени, социални, културни, развлекателни, спортни и др. дейности, предлагам да се допусне възможността за използване на 100% от капацитета на конкретни обекти, когато целия ангажиран персонал и всички участващи външни лица, притежават валидни цифрови COVID сертификати на ЕС за ваксинация, преболедуване и изследване или аналогични документи, съгласно Заповед № РД-01-645 от 28.07.20201 г. на министъра на здравеопазването.

С предложените мерки се цели да се осигури балансиран подход спрямо овладяването на пандемията като се приложат наличните към момента възможности за намаляване на риска от заразяване чрез ваксинация и изследване и основните противоепидемични мерки (носене на защитна маска, спазване на физическа дистанция и дезинфекция).

С уважение,



**ДОЦ. Д-Р АНГЕЛ КУНЧЕВ, ДМ**

*Главен държавен здравен инспектор*